### NN 126/2025 (3.10.2025.), Obvezatne upute broj LS III o imenovanju članova proširenih sastava izbornih povjerenstava za provedbu prijevremenih izbora članova Gradskog vijeća Grada Đakova

DRŽAVNO IZBORNO POVJERENSTVO REPUBLIKE HRVATSKE

1822

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 3. listopada 2025. donijelo je

OBVEZATNE UPUTE BROJ LS III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ČLANOVA GRADSKOG VIJEĆA GRADA ĐAKOVA

1. Članovi proširenih sastava izbornih povjerenstava za provedbu prijevremenih izbora članova Gradskog vijeća Grada Đakova koji će se održati 9. studenoga 2025. (dalje: prijevremeni izbori), imenuju se u roku od osam dana od stupanja na snagu odluke o raspisivanju prijevremenih izbora, dakle najkasnije 16. listopada 2025.

Državno izborno povjerenstvo imenuje članove proširenog sastava Županijskog izbornog povjerenstva Osječko-baranjske županije (dalje: Županijsko izborno povjerenstvo).

Županijsko izborno povjerenstvo imenuje članove proširenog sastava Gradskog izbornog povjerenstva Grada Đakova (dalje: Gradsko izborno povjerenstvo).

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava Županijskog izbornog povjerenstva predstavljaju političke stranke zastupljene u Županijskoj skupštini Osječko-baranjske županije (dalje: Županijska skupština) na dan stupanja na snagu Odluke Vlade Republike Hrvatske o raspisivanju prijevremenih izbora za članove Gradskog vijeća Grada Đakova, klasa: 022-03/25-04/415, urbroj: 50301-04/32-25-2, od 3. listopada 2025., (dalje: Odluka), dakle na dan 8. listopada 2025., na način da tri člana proširenog sastava predstavljaju većinske, a tri oporbene političke stranke.

Članovi proširenog sastava Gradskog izbornog povjerenstva predstavljaju političke stranke zastupljene u Gradskom vijeću Grada Đakova (dalje: Gradsko vijeće) na dan stupanja na snagu Odluke Vlade Republike Hrvatske o raspisivanju izbora za članove predstavničkih tijela jedinica lokalne i područne (regionalne) samouprave (»Narodne novine«, broj 69/25), dakle 15. travnja 2025., na način da tri člana proširenog sastava predstavljaju većinske, a tri oporbene političke stranke.

Podatke o većinskim i oporbenim političkim strankama zastupljenim u Županijskoj skupštini, Državnom izbornom povjerenstvu dostavlja nadležno tijelo Osječko-baranjske županije.

Ako u dostavljenim podacima o stranačkom sastavu Županijske skupštine nije naznačeno koje su političke stranke većinske, a koje oporbene, Državno izborno povjerenstvo će zatražiti od političkih stranaka koje participiraju u Županijskoj skupštini da se same o tome bez odgode očituju. Državno izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Za određivanje većinskih i oporbenih političkih stranaka zastupljenih u Gradskom vijeću mjerodavni su podaci koji su od strane nadležnog tijela Grada Đakova i/ili političkih stranaka dostavljeni Županijskom izbornom povjerenstvu za provedbu lokalnih izbora održanih u svibnju 2025.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 8. listopada 2025.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/25-01/92
 Urbroj: 507-03/02-25-3
 Zagreb, 3. listopada 2025.

Potpredsjednik
 koji obavlja dužnost
 predsjednika Povjerenstva
 Damir Kontrec, v. r.